

 **REPUBLIKA HRVATSKA**

**KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKO VIJEĆE**

KLASA: 024-01/25-01/001

URBROJ: 2140-28-01-25-3

Sveti Križ Začretje, 02.09.2025.

**P O Z I V**

**NA 3. SJEDNICU OPĆINSKOG VIJEĆA**

**SVETI KRIŽ ZAČRETJE**

Sazivam 3. sjednicu Općinskog vijeća Sveti Križ Začretje, koja će se održati:

**u ponedjeljak, 08.09.2025. godine u \_18.00 sati**

 **Sjednica će se održati u zgradi Općine, Trg hrvatske kraljice Jelene 1**

**D N E V N I R E D**

1. Verifikacija zapisnika sa 2. sjednice Općinskog vijeća održane 25.06.2025. godine
2. Vijećnička pitanja
3. Donošenje Polugodišnjeg izvještaja o izvršenju Proračuna Općine Sveti Križ Začretje za 2025. godinu
4. Donošenje Odluke o usvajanju izvješća o radu Općinskog načelnika za razdoblje 01.01.-30.06.2025. godine
5. Donošenje Odluke o raspodjeli sredstava za redovito godišnje financiranje političkih stranaka za razdoblje od 12.06. do 31.12.2025. godine
6. Donošenje Odluke o osnivanju Savjeta mladih Općine Sveti Križ Začretje
7. Donošenje Odluke o davanju prethodne suglasnosti na Opće uvjete isporuke komunalne usluge obavljanja dimnjačarskih poslova na području Općine Sveti Križ Začretje
8. Donošenje Odluke o poništavanju Javnog natječaja za prodaju nekretnine u vlasništvu Općine Sveti Križ Začretje, kč.br. 1136/9 k.o. Mirkovec te raspisivanju ponovljenog Javnog natječaja
9. Donošenje Odluke o dodjeli javnih priznanja za 2025 .godinu
10. Pitanja i prijedlozi

Molimo Vas da se zbog važnosti odazovete ovoj sjednici, a u slučaju eventualne spriječenosti javite na broj telefona 049/227-764.

 Za točnost otpravka PREDSJEDNICA

 PROČELNICA OPĆINSKOG VIJEĆA

JEDINSTVENOG UPRAVNOG ODJELA  *Tončica Božić, univ. spec. act. soc., v.r.*

*Maja Jerneić Piljek, mag. iur.*

1. Silvija Profeta Fabijančić, Marije Jurić Zagorke 41, Sv. Križ Začretje
2. Juraj Matkun, Klupci Začretski 66, Sv. Križ Začretje
3. Dražen Čvek, Vrankovec 5B, Sv. Križ Začretje
4. Marko Jelenić, Donja Pačetina 136, Sv. Križ Začretje
5. Dubravka Mišak Skočaj, Donja Pačetina 1C, Sv. Križ Začretje
6. Ivan Mladić, Kozjak Začretski 57, Sv. Križ Začretje
7. Josip Loina, Ljudevita Gaja 5A, Sv. Križ Začretje
8. Miljenko Šoštarić, Ulica I. Lovrenčića 10, Sv. Križ Začretje
9. Tomislav Milunović, Bakliža Mirka 1, Sv. Križ Začretje
10. Ana Kuhar, Vrankovec 84, Sv. Križ Začretje
11. Marko Božiček, Štrucljevo 43, Sv. Križ Začretje
12. Tončica Božić, Mirkovec 57, Sv. Križ Začretje
13. Sandra Majsec, Marije Jurić Zagorke 32, Sv. Križ Začretje
14. Marko Kos, ovdje
15. Maja Jerneić Piljek, ovdje
16. Jasminka Lasić, ovdje
17. Lidija Lisjak, ovdje
18. Radio Stubica, Toplička cesta 5
19. Zagorje International,
20. Zagorski list,
21. Pismohrana, ovdje.

**ZAPISNIK**

sa 2. sjednice Općinskog vijeća Sveti Križ Začretje održane dana 25. lipnja 2025. godine u prostorijama Općine Sveti Križ Začretje, s početkom u 18.30 sati

**NAZOČNI ČLANOVI OPĆINSKOG VIJEĆA:**

Dražen Čvek, Marko Jelenić, Dubravka Mišak Skočaj, Ivan Mladić, Josip Loina, Ana Kuhar, Marko Božiček (dolazi na sjednicu u 18:39 h), Tončica Božić i Sandra Majsec.

**SJEDNICI NISU NAZOČNI**: Miljenko Šoštarić (op), Tomislav Milunović, Silvija Profeta Fabijančić (op) i Juraj Matkun (op)

**SJEDNICI SU JOŠ NAZOČNI:**

1. Marko Kos, općinski načelnik
2. Maja Jerneić Piljek, pročelnica Jedinstvenog upravnog odjela
3. Jasminka Lasić, stručni suradnik za ekonomske poslove
4. Lidija Lisjak, viši referent za upravne i administrativne poslove, zapisničar

Predsjednica Općinskog vijeća, Tončica Božić, otvara sjednicu, pozdravlja sve prisutne, utvrđuje da je sjednici prisutna većina vijećnika te da se mogu donositi pravovaljane odluke.

Navodi da se sjednica snima i tonski zapis čini sastavni dio zapisnika.

Nadalje, bez rasprave, jednoglasno (sa „ZA“ 8 „PROTIV“ 0, „SUZDRŽAN 0) se usvaja sljedeći:

**D n e v n i r e d**

1. Verifikacija zapisnika sa konstituirajuće sjednice Općinskog vijeća održane 12.06.2025. godine
2. Vijećnička pitanja
3. Donošenje Odluke o imenovanju:
	1. Odbora za dodjelu javnih priznanja Općine Sveti Križ Začretje
	2. Socijalnog vijeća
	3. Općinskog povjerenstva za procjenu šteta od prirodnih nepogoda
4. Inicijativa za dodjelu javnih priznanja Općine Sveti Križ Začretje za 2025. godinu
5. Pitanja i prijedlozi.

**Točka 1.**

**Verifikacija zapisnika sa konstituirajuće sjednice Općinskog vijeća održane 12.06.2025. godine**

Predsjednica otvara raspravu po ovoj točci.

Budući da rasprave nije bilo, predsjednica Općinskog vijeća, Tončica Božić, daje prijedlog na glasanje te se sa

„ZA“ – 8 (osam)

„PROTIV “ – 0 (nema)

„SUZDRŽAN“ – 0 (nema) donosi:

**ZAKLJUČAK**

**Verificira se zapisnik sa konstituirajuće sjednice Općinskog vijeća održane 12.06.2025. godine**

u tekstu koji se prilaže ovom zapisniku i čini njegov sastavni dio

**Točka 2.**

**Vijećnička pitanja**

Vijećnik Dražen Čvek postavlja pitanje da li općina ima informaciju o terminu početka radova na izgradnji rotora na raskrižju spojne ceste Zabok-Krapina.

Općinski načelnik upoznaje vijećnike s informacijama s kojima raspolaže.

Maja Jerneić Piljek navodi da je izabran izvođač za izvođenje radova na izgradnji rotora te da je također u komunikaciji s djelatnicima Hrvatskih cesta oko pružanja pomoći u rješavanju potrebnih imovinsko-pravnih odnosa.

*U 18:39 na sjednicu dolazi vijećnik Marko Božiček.*

Predsjednica Općinskog vijeća, Tončica Božić navodi rezime rečenog.

Vijećnik Marko Božiček postavlja pitanje da li se razmatralo ili se razmatra o poduzimanju kakvih radnji za raskrižje u Štrucljevu.

Općinski načelnik odgovara da se od samog početka upozorava na nedostatke na svim raskrižjima koji se nalaze na području naše općine pa tako i na raskrižje u Štrucljevu.

Predsjednica Općinskog vijeća, Tončica Božić postavlja pitanje na koji način se upozorava.

Općinski načelnik odgovara slanjem dopisa, slika.

**Točka 3.**

Donošenje Odluke o imenovanju:

1. Odbora za dodjelu javnih priznanja Općine Sveti Križ Začretje
2. Socijalnog vijeća
3. Općinskog povjerenstva za procjenu šteta od prirodnih nepogoda

Predsjednica Općinskog vijeća, Tončica Božić daje uvodno obrazloženje po ovoj točci.

Budući da rasprave nije bilo daje na glasanje prijedlog točke 3.

1. te se sa

„ZA“ – 9 (devet)

„PROTIV “ – 0 (nema)

„SUZDRŽAN“ – 0 (nema) donosi:

**Odluka o imenovanju Odbora za dodjelu javnih priznanja Općine Sveti Križ Začretje**

u tekstu koji se prilaže ovom zapisniku i čini njegov sastavni dio

1. te se sa

„ZA“ – 9 (devet)

„PROTIV “ – 0 (nema)

„SUZDRŽAN“ – 0 (nema) donosi:

**Odluka o imenovanju Socijalnog vijeća**

u tekstu koji se prilaže ovom zapisniku i čini njegov sastavni dio

1. te se sa

„ZA“ – 9 (devet)

„PROTIV “ – 0 (nema)

„SUZDRŽAN“ – 0 (nema) donosi:

**Odluka o imenovanju Općinskog povjerenstva za procjenu šteta od prirodnih nepogoda**

u tekstu koji se prilaže ovom zapisniku i čini njegov sastavni dio

**Točka 4.**

**Inicijativa za dodjelu javnih priznanja Općine Sveti Križ Začretje za 2025. godinu**

Predsjednica Općinskog vijeća, Tončica Božić, daje obrazloženje po ovoj točci.

**Točka 5.**

**Pitanja i prijedlozi**

Vijećnik Josip Loina postavlja pitanje vezano uz mogućnost propisivanja uvjeta za uređenje ulica u pojedinim naseljima općine Sveti Križ Začretje.

Općinski načelnik odgovara se prilikom izmjena i dopuna Prostornog plana razgovaralo o predmetnom te je dogovoreno da se tijekom 2025. te 2026 .godine izradi detaljan plan uređenja budući da je cilj detaljnog plana uređenja ili nekog drugog oblika plana te vrste da detaljnije određuje prostorni razvoj pojedinog naselja.

Vijećnica Dubravka Mišak Skočaj postavlja pitanje da li ima kakvih novih informacija vezano uz izgradnju nogostupa u Pustodolu. Dalje navodi da je u naselju Pustodol prije i nakon raspela raskopana cesta. Postavlja pitanje što se tamo radi te da li je u planu asfaltiranje puta od raspela prema Lovrenčićima.

Općinski načelnik odgovara da će se probati dobiti novije informacije vezane uz pitanje nogostupa ili na jednu od narednih sjednica pozvati ravnatelj Županijske uprave za ceste radi davanja izvješća o stanju županijskih cesta na našem području. Dalje odgovara da se ovih dana vrše pripremne radnje za asfaltiranje raskrižja u naselju Pustodol, a sve u sklopu projekta aglomeracije. Što se tiče pitanja asfaltiranja puta od raspela prema Lovrenčićima da je za isti potrebna detaljna sanacija u skladu s projektima što je u planu za naredni period.

Vijećnik Ivan Mladić postavlja pitanje kada je u planu obnova ceste prema Sv. Vidu te navodi da je na toj cesti također problem granja koje visi na nju. Dalje navodi da u naselju Kozjak Začretski veliki problem predstavlja zeleni otok budući da ljudi nekontrolirano bacaju otpad na istom.

Općinski načelnik odgovara vezano uz zeleni otok da je najveći problem u ljudima, odnosno njihovoj nekulturi, koji smeće bacaju izvan spremnika čime zeleni otoka gubi svoju svrhu. Na žalost općina je prisiljena ukidati zelene otoke te poduzeti radnje za izgradnju velikog reciklažnog dvorišta. Također navodi da su naznake da će doći do poskupljenja odvoza otpada. Dalje odgovara da što se tiče granja koje visi na cestu da ono dolazi s drveća koje raste na privatnim česticama jer je sve više i više zapuštenih parcela. Vezano uz obnovu prometnice koja je predmet upita odgovara da je izrađena projektna dokumentacija za njezinu rekonstrukciju i ishođena je građevinska dozvola. Općina je podnijela zahtjev za dobivanje potpore u rekonstrukciji prometnice nadležnoj Agenciji no nažalost zahtjev je zbog nedostatka financijskih sredstava odbijen. Vidjeti će se u narednom periodu da li će doći do ponovnog raspisivanja natječaj ili će se morati naći neko drugo rješenje.

Predsjednica Općinskog vijeća postavlja pitanje gdje se može vidjeti projektna dokumentacija za rekonstrukciju prometnice.

Općinski načelnik odgovara da u prostorijama općine.

Vijećnica Sandra Majsec postavlja pitanje vezano postupak prijave projekata na natječaj, da li se na raspisane EU natječaje općina javlja preko nadležnih ministarstva ili direktno EU.

Općinski načelnik obrazlaže postupak prijave na natječaje.

Predsjednica Općinskog vijeća Tončica Božić navodi da općinu čeka dosta posla. Dalje navodi da je njezina ideja da se prije sjednica Općinskog vijeća koje bi bile opširnije održi sjednica međustranačkog vijeća na kojoj bi se onda dogovaralo i analiziralo određene probleme. Navodi da bi od pročelnice Jedinstvenog upravnog odjela uzela mail adrese vijećnika te ih putem istih kontaktirala.

Vijećnica Sandra Majsec postavlja pitanje vezano uz proceduru izbora za mjesne odbore te kada bi se krenulo s tim postupkom.

Maja Jerneić Piljek daje detaljno obrazloženje procedure postupka izbora za mjesne odobre.

Budući da daljnje rasprave nije bilo, predsjednica Općinskog vijeća, Tončica Božić zaključuje sjednicu u 19,20 sati.

Zapisničar Predsjednica Općinskog vijeća

*Lidija Lisjak Tončica Božić, univ. spec. act. soc*

 ****

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKI NAČELNIK**

KLASA: 023-05/25-01/0

URBROJ: 2140-28-03-25-1

Sveti Križ Začretje, 15.07.2025.

 **OPĆINSKO VIJEĆE**

**Predmet: Izvješće o radu Općinskog načelnika**

 **za razdoblje 01.01.2025.-30.06.2025. godine**

U skladu sa odredbama Statuta Općine Sveti Križ Začretje Općinskom vijeću podnosim Izvješće o radu za razdoblje od 01.01.-30.06.2025. godine.

1. **FINANCIJSKO POSLOVANJE**

Na dan 30.06.2025. godine utvrđeno je da su ukupni prihodi ostvareni u iznosu od 1.996.741,53 €, a rashodi u iznosu od  1.901.275,52 €. Razlika između prihoda i rashoda (višak) iznosi 95.466,01 €. Zajedno s viškom prethodnih godina, ukupni konsolidirani višak iznosi 957.688,70 €.

 Sve obveze prema dobavljačima podmirivane su u skladu sa ugovorenim obavezama i rokovima.

Detaljan pregled ostvarenih prihoda i rashoda sadržavati će Polugodišnji izvještaj o izvršenju proračuna koji će se Općinskom vijeću uputiti na donošenje u zakonskom roku.

1. **INVESTICIJE I PROJEKTI**

Po provedenom postupku javne nabave sklopljen je ugovor o izvođenju radova na asfaltiranju

nerazvrstanih cesta na području Općine Sveti Križ Začretje. Ugovorena vrijednost radova iznosi 545.524,00 EUR, a sukladno Programu građenja komunalne infrastrukture kojeg je donijelo Općinsko vijeće krajem prošle godine asfaltirati će se 20 dionica nerazvrstanih cesta. Do kraja lipnja ove godine, izvršena je jedna trećina planiranih radova. Uz navedeno, izvršeno je uređenje bankina uz prometnice u naseljima Mirkovec, Klupci i Ciglenica Zagorska.

Sa Ministarstvom demografije i useljeništva potpisana su dva ugovora o dodjeli bespovratnih sredstava: jedan za projekt „Izgradnja i opremanje dječjeg igrališta u Dukovcu“, a drugi za projekt radnog naziva „Šetam hodnikom, vladam senzorikom“.

Naime, temeljem izvršene prijave na Poziv za dodjelu bespovratnih sredstava „Dostupnost kvalitetnih i priuštivih sadržaja za djecu u lokalnim zajednicama kroz opremanje i uređenje igrališta za djecu“ Općini Sveti Križ Začretje odobrena su financijska sredstva u iznosu od 41.128,50 EUR za izgradnju i opremanje dječjeg igrališta u Dukovcu. Cilj projekta je unaprijediti postojeće igralište i osigurati kvalitetne uvjete za igru i rekreaciju djece i mladih. Planirana vrijednost projekta iznosi 58.755,00 EUR.

Nadalje, drugi odobreni iznos od 11.596,17 eura utrošiti će se za uređenje prostora u okviru Dječjeg vrtića Sveti Križ Začretje. Kako bi polaznicima programa Vrtića omogućili što efikasniji, prirodni i spontani razvoj senzorne integracije i istraživanja svijeta oko sebe, ovim projektom urediti će se poticajan prostor proširene komunikacije na način da će se hodnici zgrade obogatiti novim didaktičkim materijalima, a na zidove će se postaviti prikladni poticaji čime će se stvoriti novi prostor za istraživanje, usvajanje novih spoznaja i neometano učenje. Provedbom ovog projekta djeca će imati priliku za spontani razvoj svojih senzoričkih vještina kroz igru i svakodnevne aktivnosti koje omogućuju sigurno i poticajno okruženje. Koristi uključuju poboljšanje senzorne integracije, motoričkih vještina, socijalnih sposobnosti i emocionalnog zdravlja. Vrijednost projekta iznosi 16.565,99 eura, a planirano vrijeme dovršetka je do listopada ove godine.

 U izvještajnom razdoblju sanirana su dva manja klizišta koja su ugrožavala prometovanje. Jedno se nalazi u naselju Kotarice, a drugo u naselju Ciglenica Zagorska. Vrijednost izvedenih radova iznosi 6.900,00 eur.

 S ciljem sigurnijeg prometovanja djece uređena su dva autobusna stajališta u naseljima Kozjak Začretski i Dukovec. Vrijednost građevinskih radova na temeljnoj ploči za autobusno stajalište Dukovec iznosi 812,50, dok trošak nabave i ugradnje autobusnih nadstrešnica iznosi 7.269,00 eur.

 Po završetku pripravnosti zimske službe u proljeće je izvršeno čišćenje nogostupa i rubova prometnica od osolina što predstavlja trošak 11.544,00 EUR.

 U izvještajnom razdoblju započeli su radovi na izgradnji mreže javne rasvjete u Svetom Križu Začretju u Ulici Petra Đurkina. Ugovorena vrijednost radova iznosi 63.258,75 EUR, a dovršetkom investicije poboljšana je komunalna infrastruktura u ovom novom stambenom naselju u neposrednoj blizini sjedišta Općine.

 Što se tiče uređenje nogostupa i sustava odvodnje izgrađeni su šahtovi u naselju Mirkovec te postavljeni betonski rubnjaci u naselju Kotarice. Vrijednost izvedenih radova iznosi 3.537,50 eur.

 Vezano uz izgradnju vodovodne mreže u izvještajnom razdoblju izgrađen je produžetak vodovodne mreže u naselju Vrankovec za što će Općina prema troškovniku izdvojiti 5.348,96 eur bez PDV-a.

 Postojeća komunalna infrastruktura održavana je u skladu sa planiranim aktivnostima. Redovno je vršeno održavanje makadamskih cesta, javnih površina i javne rasvjete kao i košnja uz prometnice te hortikulturno uređenje javnih površina.

Početkom godine zaokružena je investicija sanacije krovišta na objektu Banovina. Vrijednost 3. faze izvedenih radova na sanaciji krova iznosi 55.305,00 eura, dok je crijep nabavljen prošle godine uz financiranje Ministarstva kulture. Za potrebe sanacije zgrade (odnosno cider glitera) nabavljena je opeka specifičnih dimenzija u vrijednosti 18.375,00 eur. Predmetna nabava također je financirana sredstvima Ministarstva kulture.

Na natječaj LAG -a Zagorje-Sutla „Ulaganje u razvoj, uređenje, obnovu i digitalizaciju infrastrukture za lokalno stanovništvo“ za provedbu intervencije 2.1. „Ulaganje u razvoj, uređenje, obnovu i digitalizaciju infrastrukture za lokalno stanovništvo“ prijavljen je projekt „Društveni dom Ciglenica“ u sklopu kojeg se planira rekonstrukcija nedovršene zgrade društvenog doma u „Piljkovim jarkima“. Ukupna vrijednost projekta iznosi 360.885,28 eura od čega vrijednost samih radova iznosi 346.947,78 eura. Očekivani iznos potpore iznosi 106.044,26 eura.

1. **INVESTICIJE U GOSPODARSTVO I POLJOPRIVREDA**

Što se tiče poljoprivrede i poticanja ulaganja ove godine kao i prethodnih godina najveći interes bio je za Mjeru 2 Kupnja plastenika, mehanizacije i opreme za obavljanje poljoprivredne djelatnosti. Sukladno utvrđenoj rang listi odobrena je potpora za 26 podnositelja u ukupnoj vrijednosti 27.414,23 eura. Zbog iskorištenja sredstava prijave na predmetnu mjeru su zatvorene, no do kraja godine poljoprivrednici mogu slati prijave na ostalih 10 mjera.

U lipnju ove godine u Svetom Križu Začretju održana je XXII. izložba stoke i XXIV. izložba konja Krapinsko-zagorske županije. U sklopu izložbe održan je mimohod konjskih zaprega i jahača, kao i predvođenje izložbenih grla, Bambino kup te proglašenje šampiona i podjela nagrada. Ove godine predstavilo se 69 izlagača i pokazano je 14 krava u četiri kolekcije, 11 teladi u sklopu 15. Bambino kupa, u kojem je sudjelovalo 20-ero djece. Ova manifestacija okupila je brojne uzgajivače, zaljubljenike u domaće životinje i posjetitelje iz cijele regije, a po prvi puta u organizaciju se uključila i Općina Sveti Križ Začretje.

Što se tiče poduzetništva, na području Općine Sveti Križ Začretje u izvještajnom razdoblju najavljena su nova ulaganja u smislu otvaranja poslovnih objekta mješovite namjene (skladišta i prodajni prostori). Unatoč izazovima s kojima se suočavaju poduzetnici i obrtnici posluju stabilno.

 Broj nezaposlenih je u kontinuiranom padu. Na dan 31.12.2024. godine na području Općine evidentirane su 64 nezaposlene osobe, a na dan 30.06.2025. godine bilo ih je 52.

1. **PREDŠKOLSKI ODGOJ I ŠKOLSTVO**

Proračunski korisnik Dječji vrtić Sveti Križ Začretje redovito izvršava aktivnosti predviđene

Godišnjim programom rada. Najveći izazov s kojim se ustanova suočava je nedostatak prostornih kapaciteta za smještaj sve djece za koje su roditelji podnijeli zahtjev za upis. Kako bi roditeljima olakšali brigu o djeci nastavlja se sufinanciranje smještaja u obrtima za čuvanje djece kao i ostalim predškolskim ustanovama i privatnim dječjim vrtićima. S ciljem rješavanja predmetnog problema s nadležnim Ministarstvom pokrenute su aktivnosti za dodjelu prostora u zgradi branitelja gdje bi se uredili prostori za podružnicu Ustanove.

U skladu sa praksom iz prethodnih godina nastavljena su ulaganja u školstvo. Tako je u

izvještajnom razdoblju dovršeno novouređeno školsko sportsko igralište za što je Općina iz proračuna izdvojila 102.904,20 eura. Nakon što krajem prošle godine proveden natječaj za dodjelu stipendija, odobreno je 19 učeničkih stipendija po 70,00 eura kao i 19 studentskih stipendija u iznosu 130,00 eura. Uz navedeno nastavljeno je sufinanciranje autobusnog prijevoza za srednjoškolce kao i pomoćnika u nastavi za jednu srednjoškolku.

Sredinom svibnja ove godine ishođena je Građevinska dozvola za izgradnju sportske dvorane

u Svetom Križu Začretju. Naime, u zajedničkoj suradnji Općine Sveti Križ Začretje, Krapinsko-zagorske županije i Osnovne škole Sveti Križ Začretje pokrenut je dugoočekivani projekt u sklopu kojeg će se u Svetom Križu Začretju izgraditi nova dvodijelna dvorana dok će se postojeća sportska dvorana Škole prenamijeniti u novi školski prostor čime će se steći uvjeti za odvijanje jednosmjenske nastave.

Procijenjena ukupna vrijednost projekta iznosi 7.908.433,39 €, od čega su 5.028.954,72 € bespovratna sredstva, a iznos od 2.879.478,67 € se u omjeru 50:50 dijeli na osnivača škole Krapinsko-zagorsku županiju i Općinu Sveti Križ Začretje.

 Općinska knjižnica i čitaonica, drugi proračunski korisnik je također redovito izvršavala aktivnosti predviđene Godišnjim programom. Uz knjižničnu djelatnost ista organizira i događanja u Muzeju Žitnica čime doprinosi unaprjeđenju kulturnih aktivnosti na području Općine.

1. **SOCIJALNA SKRB**

Povodom Uskrsa obiteljima slabijeg imovinskog stanja podijeljeno je 49 bonova u vrijednosti

50,00 eura.

 Uz navedeno, na teret socijalnog programa isplaćivane su jednokratne novčane pomoći za troškove liječenja, hipoterapije za djecu kao i pomoći za podmirenje osnovnih životnih potreba.

 Nažalost, potreba za ovakvom vrstom pomoći građanima uvijek postoji. Suočavajući se s izazovima koje nosi prvenstveno liječenje od teških bolesti građani se često obraćaju za pomoć Općini koja im odobravanjem jednokratnih novčanih pomoći nastoji barem malo olakšati ionako tešku situaciju u kojoj su se našli.

1. **KULTURA, SPORT I OSTALO**

Krajem ožujka raspisan je Javni natječaj za financiranje programa ili projekata udruga koje

doprinose razvoju kapaciteta udruga iz prioritetnih područja: kulture, programa suradnje, poljoprivrede, zaštite prirode, socijalnog uključivanja i integracije te turizma. Po dovršetku postupka donijeta je Odluka o dodjeli sredstava kojom je udrugama podijeljeno ukupno 163.000,00 eur. Istovremeno, u skladu sa sredstvima osiguranim u proračunu Općine, Zajednica sportskih udruga Općine Sveti Križ Začretje provela je Javni natječaj za financiranje programa ili projekata sportskih udruga za 2025. godinu putem kojeg je udrugama dodijeljen iznos od  60.000,00 eura. Sukladno planiranim sredstvima u općinskom proračunu, sa Vatrogasnom zajednicom Općine Sveti Križ Začretje sklopljen je ugovor o dodjeli financijskih sredstava u iznosu od 45.000,00 eura, dok je za Crveni križ osigurano 14.700,00 eura.

1. **JEDINSTVENI UPRAVNI ODJEL**

Službenici i namještenici Jedinstvenog upravnog odjela Općine Sveti Križ Začretje redovno su

izvršavali zadane im zadaće kao i radne zadatke.

Kao načelnik, u svom sam se radu pridržavao važećih Zakona, Statuta Općine, Odluka Općinskog vijeća te ostalih propisa i smjernica.

Koristim priliku da pozovem članove Općinskog vijeća na konstruktivnu suradnju, sve s ciljem razvoja sredine u kojoj živimo.

 OPĆINSKI NAČELNIK

  *Marko Kos, dipl.oec.*

 

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKO VIJEĆE**

KLASA: 023-05/21-01/026

URBROJ: 2140-28-01-25-

Sveti Križ Začretje, \_\_\_\_\_.2025.



 Na temelju članka 32. Statuta Općine Sveti Križ Začretje («Službeni glasnik Krapinsko zagorske županije» br. 21/2021), Općinsko vijeće Općine Sveti Križ Začretje na svojoj \_\_\_\_ sjednici održanoj \_\_\_\_\_\_\_2025. godine donijelo je:

**O D L U K U**

Usvaja se Izvješće o radu Općinskog načelnika za razdoblje 01.01.2025. godine do 30.06.2025. godine.

PREDSJEDNICA

OPĆINSKOG VIJEĆA

*Tončica Božić, univ. spec. act. soc.*

 ****

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKI NAČELNIK**

KLASA: 402-02/24-01/009

URBROJ: 2140-28-03-25-3

Sveti Križ Začretje, 28.08.2025.

 **PREDSJEDNICI**

**OPĆINSKOG VIJEĆA**

**PREDMET: Odluka o raspodjeli sredstava za redovito godišnje financiranje**

 **političkih stranaka za razdoblje od 12.06.-31.12.2025. godine**

**PRAVNI TEMELJ:** članak 10. stavak 3. Zakona o financiranju političkih aktivnosti, izborne promidžbe i referenduma („Narodne novine „ br. 29/19 i 98/19)

**NADLEŽNOST ZA DONOŠENJE:** Općinsko vijeće

**PREDLAGATELJ:** Općinski načelnik

**OBRAZLOŽENJE:**

Člankom 4. Zakona o financiranju političkih aktivnosti, izborne promidžbe i

referenduma propisano je da se političke stranke mogu financirati iz sredstava proračuna jedinica samouprave na način i pod uvjetima utvrđenima Zakonom.

 Sukladno članku 5. Zakona, sredstva za redovito godišnje financiranje političkih stranaka iz proračuna jedinica samouprave dužna je osigurati jedinica samouprave u iznosu koji se određuje u proračunu jedinice samouprave za svaku godinu za koju se proračun donosi, s tim da visina sredstava po jednom članu predstavničkog tijela ne može biti određena u iznosu manjem od 265.45 eur (2.000,00 kn) u predstavničkom tijelu jedinice samouprave koja ima od 3.001 do 10.000 stanovnika.

 Člankom 10. stavak 3. Zakona o financiranju političkih aktivnosti, izborne promidžbe i referenduma propisano je da Odluku o raspoređivanju sredstava iz proračuna jedinice lokalne samouprave donosi predstavničko tijelo.

 Odluka o raspodjeli sredstava za redovito godišnje financiranje političkih stranaka u 2025. godini donesena je na 22. sjednici Općinskog vijeća održanoj 11.12.2024. godine. Navedenom odlukom utvrđen je raspored sredstava od početka 2025. do konstituiranja novog saziva Općinskog vijeća, dok je člankom 6. iste odluke utvrđeno da će se za razdoblje od konstituiranja novog saziva Općinskog vijeća do 31.12.2025. raspored sredstava utvrditi novom Odlukom.

 Općinski načelnik utvrdio je prijedlog Odluke o raspodjeli sredstava za redovito godišnje financiranje političkih stranaka za razdoblje od 12.06.-31.12.2025. godine te predlaže Općinskom vijeću da istu donese u priloženom tekstu.

 OPĆINSKI NAČELNIK

 *Marko Kos, dipl. oec*

 

 **R E P U B L I K A H R V A T S K A**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKO VIJEĆE**

Klasa: 402-02/24-01/009

Urbroj: 2140-28-01-25-

Sveti Križ Začretje,

 Na temelju članka 10. stavak 3. Zakona o financiranju političkih aktivnosti, izborne promidžbe i referenduma („Narodne novine „ br. 29/19 i 98/19) i članka 32. Statuta Općine Sveti Križ Začretje (“Službeni glasnik Krapinsko-zagorske županije” br. 21/2021), Općinsko vijeće Sveti Križ Začretje na \_\_\_\_\_ sjednici održanoj \_\_\_\_\_2025.. godine donijelo je

**Odluku**

**o raspodjeli sredstava za redovito godišnje financiranje**

 **političkih stranaka za razdoblje od 12.06. do 31.12.2025. godine**

**Članak 1.**

 Člankom 6. Odluke o raspodjeli sredstava za redovito godišnje financiranje političkih stranaka u 2025. godini („Službeni glasnik Krapinsko-zagorske županije“ br. 49 a/2024) propisano je da će se za razdoblje od konstituiranja novog saziva Općinskog vijeća do 31.12.2025. godine raspored sredstava i iznos po članu Općinskog vijeća odrediti posebnom Odlukom Općinskog vijeća.

**Članak 2.**

 Za redovito godišnje financiranje političkih stranaka u proračunu Općine Sveti Križ Začretje za 2025. godinu osigurano je 4.000,00 EUR.

 U razdoblju od početka 2025. godine do konstituiranja novog saziva Općinskog vijeća za redovito godišnje financiranje političkih stranaka iz Proračuna Općine Sveti Križ Začretje rasporediti će se 1.333,58 EUR.

 U razdoblju od konstituiranja novog saziva Općinskog vijeća do 31.12.2025. godine određuje se raspored sredstava u iznosu od 2.666,42 EUR.

**Članak 3.**

 Pravo na redovito godišnje financiranje iz sredstava proračuna Općine Sveti Križ Začretje imaju političke stranke koje su prema konačnim rezultatima izbora dobile mjesto člana u Općinskom vijeću Sveti Križ Začretje.

 Za svakog člana Općinskog vijeća podzastupljenog spola političkim strankama pripada i pravo na naknadu u visini od 10 % iznosa predviđenog po svakom članu Općinskog vijeća Sveti Križ Začretje.

**Članak 4.**

 U razdoblju od konstituiranja novog saziva Općinskog vijeća do 31.12.2025. godine za svakog člana Općinskog vijeća utvrđuje se iznos od 197,50 EUR.

 Za svakog člana Općinskog vijeća podzastupljenog spola utvrđuje se naknada u iznosu od 217,28 EUR.

**Članak 5.**

 Sukladno odredbama stavka 1. ovog članka političkim strankama koje su prema konačnim rezultatima izbora dobile mjesto člana u Općinskom vijeću Sveti Križ Začretje za razdoblje od 12.06.2025. godine do 31.12.2025. raspoređuju se sredstva osigurana u Proračunu Općine Sveti Križ Začretje kako slijedi:

1. SOCIJALDEMOKRATSKA PARTIJA HRVATSKE – SDP (2 vijećnika i 2 vijećnice) 829,56 EUR
2. HRVATSKA NARODNA STRANKA–LIBERALNI DEMOKRATI – HNS ( 1 vijećnik) 197,50 EUR
3. HRVATSKA SELJAČKA STRANKA – HSS (1 vijećnik) 197,50 EUR
4. HRVATSKA DEMOKRATSKA ZAJEDNICA – HDZ (4 vijećnika) 790,00 EUR
5. HRVATSKA STRANKA UMIROVLJENIKA - HSU (1 vijećnica) 217,28 EUR
6. Vijećnica izabrana s lista grupe birača (nezavisna vijećnica TONČICA BOŽIĆ 217,28 EUR
7. Vijećnica izabrana s lista grupe birača (nezavisna vijećnica SANDRA MAJSEC 217,28 EUR

**Članak 6.**

Raspoređena sredstva doznačivati će se na središnji račun političkih stranaka tromjesečno u jednakim iznosima, odnosno ako se početak ili završetak mandata ne poklapaju s početkom ili završetkom tromjesječja, u tom se tromjesječju isplaćuje iznos razmjeran broju dana trajanja mandata.

**Članak 7.**

Ova Odluka stupa na snagu osam dana od objave u ”Službenom glasniku Krapinsko-zagorske županije”.

PREDSJEDNICA

OPĆINSKOG VIJEĆA

*Tončica Božić, univ. spec. act. soc.*

 ****

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKI NAČELNIK**

KLASA: 024-02/25-01/004

URBROJ: 2140-28-03-25-2

Sveti Križ Začretje, 25.08.2025.

 **PREDSJEDNICI**

**OPĆINSKOG VIJEĆA**

**PREDMET: Odluka o osnivanju Savjeta mladih Općine Sveti Križ Začretje**

**PRAVNI TEMELJ:** Zakon o savjetima mladih ("Narodne novine", broj 41/14 i 83/23)

**NADLEŽNOST ZA DONOŠENJE:** Općinsko vijeće

**PREDLAGATELJ:** Općinski načelnik

**OBRAZLOŽENJE:**

Hrvatski sabor donio je Zakon o izmjenama i dopunama Zakona o savjetima mladih („Narodne novine“ broj 83/23. dalje u tekstu – Zakon) 14. srpnja 2023. godine koji je stupio na snagu 29. srpnja 2023. godine.

Slijedom navedenog donosi se nova Odluka o osnivanju Savjeta mladih Općine Sveti Križ Začretje koja je usklađena se s odredbama novog Zakona o savjetima mladih.

Najvažnije izmjene u odnosu na Odluku o osnivanju Savjeta mladih Općine Sveti Križ Začretje (“Službeni glasnik Krapinsko – zagorske županije” broj 28/14) je broj članova Savjeta mladih, umjesto dosadašnjih sedam (7) članova i sedam (7) zamjenika članova, nova Odluka predviđa pet (5) članova, a zamjenici članova se, sukladno izmjenama i dopunama Zakona, brišu. Jedinice lokalne samouprave do 10.000 stanovnika mogu imati najmanje 3, a najviše 5 članova.

Smanjio se i broj mladih koji čine neformalnu skupinu koja može biti predlagatelj kandidature za člana savjeta mladih, umjesto dosadašnji dvadeset (20), neformalna skupina mora brojiti najmanje deset (10) mladih.

Mijenja se i duljina mandata članovima Savjeta mladih Općine Sveti Križ Začretje, koja je sukladno izmjenama i dopunama Zakona sada određena duljinom trajanja mandata predstavničkog tijela koje ih je izabralo, pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuje lokalna i područna (regionalna) samouprava umjesto dosadašnjih tri (3) godine.

Ovom Odlukom omogućuje se članovima Savjeta mladih i pravo na naknadu za sudjelovanje na sjednici Savjeta mladih i to u maksimalnom iznosu do 27 eura mjesečno, a o čemu odlučuje Općinsko vijeće posebnom odlukom. Slijedom navedenog, općinski načelnik utvrdio je prijedlog Odluke o osnivanju Savjeta mladih Općine Sveti Križ Začretje te predlaže Općinskom vijeću da istu donese u priloženom tekstu.

 OPĆINSKI NAČELNIK

 *Marko Kos, dipl. oec*

 

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKO VIJEĆE**

KLASA:024-02/25-01/004

URBROJ: 2140-28-01-25-1

Sveti Križ Začretje, 25.08.2025.

**PRIJEDLOG**

 Na temelju članka 6. stavka 1. i 2. Zakona o savjetima mladih ("Narodne novine", broj 41/14 i 83/23), članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) te članka 43. a Statuta Općine Sveti Križ Začretje („Službeni glasnik Krapinsko-zagorske županije“, broj 21/21), Općinsko vijeće Općine Sveti Križ Začretje na \_\_\_\_ sjednici održanoj \_\_\_\_\_\_\_\_ 2025. godine, donijelo je

**O D L U K U**

**o osnivanju Savjeta mladih Općine Sveti Križ Začretje**

**Opće odredbe**

**Članak 1.**

Ovom se Odlukom osniva Savjet mladih Općine Sveti Križ Začretje.

 Savjet mladih Općine Sveti Križ Začretje (u nastavku teksta: Savjet) je savjetodavno tijelo Sveti Križ Začretje, koje promiče i zagovara prava, potrebe i interese mladih u cilju njihovog sudjelovanja i odlučivanja o upravljanju javnim poslovima od interesa i značaja za mlade, aktivno uključivanje mladih u javni život te informiranje i savjetovanje mladih Općine Sveti Križ Začretje.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 2.**

 Savjet svojim djelovanjem, prijedlozima i mišljenjima ima utjecaj na pripremu, donošenje i provedbu odluka općinskog vijeća koje su od interesa za mlade, a time i na bolji položaj mladih u lokalnoj sredini i razrješavanje problema mladih.

**Broj i sastav članova Savjeta**

**Članak 3.**

 Savjet ima pet (5) članova uključujući predsjednika i zamjenika predsjednika.

 U Savjet se biraju mladi koji u trenutku podnošenja kandidature za članstvo u Savjetu imaju od navršenih petnaest (15) do navršenih trideset (30) godina života te koji imaju prebivalište ili boravište na području Općine Sveti Križ Začretje.

 Osoba ne može istodobno biti član Savjeta i član Općinskog vijeća Općine Sveti Križ Začretje.

**Izbor članova Savjeta**

**Članak 4.**

 Članove Savjeta bira Općinsko vijeće Općine Sveti Križ Začretje na temelju pisanih i obrazloženih kandidatura u skladu sa zakonom kojim se uređuje sustav lokalne i područne (regionalne) samouprave, Statutom Općine Sveti Križ Začretje, Poslovnikom o radu Općinskog vijeća Općine Sveti Križ Začretje, Zakonom o savjetima mladih te ovom Odlukom.

 Postupak izbora članova Savjeta pokreće Općinsko vijeće na temelju ove Odluke i objavom Javnog poziva za isticanje kandidatura koji je sastavni dio ove Odluke.

 Kandidature za članove Savjeta temeljem Javnog poziva za isticanje kandidatura ističu udruge koje su sukladno statutu ciljano i prema djelatnostima opredijeljene za rad s mladima i za mlade, udruge nacionalnih manjina u Republici Hrvatskoj, učenička vijeća, studentski zborovi, pomladci političkih stranaka, sindikalne ili strukovne organizacije u Republici Hrvatskoj te neformalne skupine mladih (skupina od najmanje deset (10) mladih).

**Članak 5.**

 Izbor članova Savjeta provodi se u općinskom vijeću sukladno Zakonu o savjetima mladih, zakonu kojim se uređuje sustav lokalne i područne (regionalne) samouprave te općim aktima općine.

 Javni poziv za podnošenje prijedloga kandidata za izbor članova Savjeta mora sadržavati:

- opis postupka izbora sukladno Zakonu o savjetima mladih,

- uvjete za isticanje kandidatura sukladno Zakonu o savjetima mladih,

- rokove za prijavu,

- rokove za provedbu provjere zadovoljavanja formalnih uvjeta prijavljenih kandidata,

- rok izbora članova Savjeta.

Javni poziv objavljuje se na mrežnim stranicama Općine Sveti Križ Začretje.

Općina Sveti Križ Začretje, prema dostupnim kontaktima, obavijest o objavi javnog poziva za isticanje kandidatura dostavit će udrugama mladih i za mlade, srednjim školama, visokim učilištima i pomladcima političkih stranaka koji djeluju na području Općine.

Rok za podnošenje prijedloga kandidata je 15 dana od dana objave javnog poziva.

**Članak 6.**

 Pisane i obrazložene kandidature za izbor članova Savjeta sastavljene sukladno objavljenom Javnom pozivu i ovoj Odluci, ovlašteni predlagatelji predaju Odboru za izbor i imenovanja Općinskog vijeća Općine Sveti Križ Začretje prema uputama iz Javnog poziva.

 Prijedlog iz stavka 1. ovog članka obavezno sadrži:

* naziv i sjedište ovlaštenog predlagatelja,
* podatke o kandidaturi (ime i prezime, datum i godina rođenja, prebivalište ili boravište – uvjerenja o prebivalištu ili boravištu),
* obrazloženje prijedloga.

 Prijedlog kandidata koji je nepravovremen, nepotpun ili nepravilno sastavljen neće se razmatrati.

**Članak 7.**

 Odbor za izbor i imenovanja Općinskog vijeća Općine Sveti Križ Začretje obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava sastavlja izvješće o provjeri formalnih uvjeta te utvrđuje popis važećih kandidatura.

 Izvješće o provjeri formalnih uvjeta i popis važećih kandidatura dostavljaju se Općinskom vijeću Općine Sveti Križ Začretje te se objavljuju na mrežnim stranicama Općine Sveti Križ Začretje.

 **Članak 8.**

 Općinsko vijeće Općine Sveti Križ Začretje na prvoj sjednici nakon objave popisa važećih kandidatura raspravlja izvješće o provjeri formalnih uvjeta.

Popis važećih kandidatura utvrđuje se na način da se ime i prezime kandidata na listi navodi prema redoslijedu zaprimljenih pravovaljanih prijedloga.

Lista sadrži:

* naznaku predlagatelja,
* ime i prezime kandidata,
* datum i godina rođenja.

Nakon rasprave o izvješću o provjeri formalnih uvjeta, Općinsko vijeće Općine Sveti Križ Začretje s popisa važećih kandidatura javnim glasovanjem bira članove Savjeta.

 **Članak 9.**

U slučaju da nije moguće izabrati Savjet zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi Savjeta.

Članovi Savjeta među sobom izabiru jednog predstavnika Savjeta mladih Općine Sveti Križ Začretje u Savjet mladih Krapinsko – zagorske županije.

Rezultati izbora za članove Savjeta objavljuju se na mrežnim stranicama Općine Sveti Križ Začretje.

**4. Konstituiranje Savjeta**

**Članak 10.**

 Prvu sjednicu Savjeta saziva predsjednik općinskog vijeća, u roku od 30 dana od dana objave rezultata izbora, koji predsjedava sjednici do izbora predsjednika Savjeta.

 Savjet se smatra konstituiranim izborom predsjednika Savjeta.

Obavijest o konstituiranju Savjeta objavljuje se na mrežnim stranicama Općine Sveti Križ Začretje.

**Članak 11.**

 Predsjednika i zamjenika predsjednika Savjeta biraju i razrješuju članovi Savjeta većinom glasova svih članova Savjeta, sukladno odredbama Zakona o savjetima mladih.

 Ako Savjet u roku od 30 dana od dana proglašenja službenih rezultata izbora za članove Savjeta ne izabere predsjednika Savjeta, Općinsko vijeće Općine Sveti Križ Začretje objavit će novi Javni poziv za izbor članova Savjeta.

**5. Mandat članova**

**Članak 12.**

Mandat članova Savjeta počinje danom konstituiranja Savjeta i traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuje lokalna i područna (regionalna) samouprava.

 Općinsko vijeće Općine Sveti Križ Začretje razriješit će člana Savjeta i prije isteka mandata:

-na osobni zahtjev člana Savjeta,

-ako neopravdano izostane s najmanje 50% sjednica Savjeta u godini dana

-u slučaju neopravdanog nesudjelovanja u radu i drugim aktivnostima Savjeta mladih, a na prijedlog predsjednika Savjeta mladih.

Član Savjeta koji za vrijeme trajanja mandata navrši trideset godina nastavlja s radom u Savjetu do isteka mandata na koji je izabran.

Ako se broj članova Savjeta spusti ispod dvije trećine početnog broja, Općinsko vijeće će provesti postupak dodatnog izbora za onoliko članova koliko ih je prestalo biti članom prije isteka mandata.

Mandat članova Savjeta izabranih postupkom dodatnog izbora traje do isteka mandata članova Savjeta izabranih u redovitom postupku biranja članova Savjeta.

Općinsko vijeće raspustit će Savjet samo ako Savjet ne održi sjednicu dulje od šest mjeseci.

 **6. Djelokrug rada**

**Članak 13.**

 U okviru svog djelokruga Savjet:

- bira predsjednika i zamjenika predsjednika Savjeta;

- donosi Poslovnik o radu Savjeta;

**-** osniva stalna i povremena radna tijela te bira i razrješava članove radnih tijela;

- raspravlja na sjednicama Savjeta o pitanjima značajnim za rad, kao i o pitanjima iz

 djelokruga Općinskog vijeća koji su od interesa za mlade;

- u suradnji sa predsjednikom Općinskog vijeća inicira donošenje odluka, programa i drugih akata od značaja za mlade i unaprjeđenje položaja mladih na području Općine;

- predlaže Općinskom vijeću raspravu o pojedinim pitanjima od značenja za unapređivanje položaja mladih na području Općine te način rješavanja navedenih pitanja;

- putem svojih predstavnika sudjeluje u radu Općinskog vijeća prilikom donošenja odluka, mjera, programa i drugih akata, davanjem mišljenja, prijedloga i preporuka o pitanjima i temama od interesa za mlade;

- sudjelujeu izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih;

- potiče informiranje mladih, međusobnu suradnju Savjeta mladih u Republici Hrvatskoj te suradnju i razmjenu iskustava s organizacijama civilnog društva i odgovarajućim tijelima drugih zemalja;

- potiče mlade na aktivnu participaciju u lokalnoj samoupravi te ih prema potrebi poziva na sjednice i uključuje u svoj rad;

- po potrebi poziva predstavnike tijela Općine Sveti Križ Začretje na sjednice Savjeta;

- predlaže i podnosi Općinskom vijeću na odobravanje program rada i financijski plan za ostvarivanje programa rada Savjeta;

- potiče razvoj financijskog okvira provedbe politike za mlade i podrške razvoju organizacija mladih i za mlade, te sudjeluje u programiranju prioriteta natječaja i određivanje kriterija financiranja organizacija mladih i za mlade;

- obavlja i druge savjetodavne poslove od interesa za mlade.

**7. Način rada Savjeta**

**Članak 14.**

Savjet mladih predstavlja predsjednik Savjeta.

Zamjenik predsjednika zamjenjuje predsjednika za vrijeme njegove odsutnosti i spriječenosti u obavljanju dužnosti.

**Članak 15.**

 Savjet radi na sjednicama koje se održavaju kao redovite i izvanredne, a saziva ih i njima predsjeda predsjednik Savjeta.

 Redovite sjednice Savjeta predsjednik saziva najmanje jednom svaka tri mjeseca, a po potrebi i češće.

 Sjednica Savjeta može se održati i elektroničkim putem.

 Članovima Savjeta koji ne mogu nazočiti sjednici Savjeta koja se održava fizički omogućit će se, sukladno tehničkim i organizacijskim mogućnostima, sudjelovanje na sjednici Savjeta elektroničkim putem, odnosno audio i/ili videokonferencijskim putem.

 Članovi Savjeta koji će na sjednici Savjeta sudjelovati na način opisan stavkom 4. ovoga članka, o tome će predsjednika Savjeta obavijestiti najkasnije tri dana prije održavanja sjednice Savjeta.

 Predsjednik Savjeta dužan je na prijedlog najmanje 1/3 članova Savjeta sazvati izvanrednu sjednicu Savjeta u roku od 15 dana od dana dostave zahtjeva.

**Članak 16.**

 Savjet o pitanjima iz djelokruga rada može odlučivati i donositi akte, ako je na sjednici nazočna većina članova Savjeta.

 Savjet odlučuje većinom glasova ako je na sjednici nazočna većina članova Savjeta, osim ako Zakonom o savjetima mladih nije određeno drukčije.

 Ako su prilikom odlučivanja glasovi podijeljeni na jednak broj glasova za i protiv, odlučujući je glas predsjednika.

 Član Savjeta koji ima osobni interes u donošenju odluka o nekim pitanjima, može sudjelovati u raspravi o tom pitanju, ali je izuzet od odlučivanja.

Smatra se da je član Savjeta mladih neposredno osobno zainteresiran za donošenje odluka o nekom pitanju ako se odluka odnosi na projekt u kojemu osobno sudjeluje ili sudjeluje pravna osoba u kojoj on ima udio u vlasništvu ili je član savjeta mladih ujedno i član pravne osobe ili njezinih tijela upravljanja.

O neposrednoj osobnoj zainteresiranosti člana Savjeta mladih za donošenje odluke o nekom pitanju odlučuje Savjet mladih.

**Članak 17.**

 U radu Savjeta mogu sudjelovati i osobe koje nisu članovi Savjeta, ako svojim radom mogu pridonijeti boljem radu Savjeta u pripremi stručnih podloga za zauzimanje stajališta na postupku izrade, donošenja i provedbe Programa rada Savjeta i drugih akata iz djelokruga rada Savjeta, te davanju mišljenja, prijedloga i preporuka općinskom vijeću u vezi s donošenjem odluka i programa od interesa za mlade.

 Osobe iz stavka 1. ovoga članka sudjeluju u radu Savjeta, ali bez prava glasovanja na sjednicama Savjeta.

 Na sjednice Savjeta se, prema potrebi, pozivaju i predstavnici pojedinih tijela Općine, ako to zahtijeva sadržaj dnevnog reda o kojem raspravlja i odlučuje Savjet.

**8. Poslovnik o radu i Program rada Savjeta**

**Članak 18.**

 Savjet donosi Poslovnik o svom radu, kojim se pobliže uređuje način rada Savjeta i njegovih radnih tijela, postupak izbora i razrješenja predsjednika i zamjenika predsjednika Savjeta i članova radnih tijela Savjeta u skladu s Zakonom o savjetima mladih i ovom Odlukom.

 Poslovnik o radu Savjeta donosi se većinom glasova svih članova Savjeta.

**Članak 19.**

 Svoj rad Savjet temelji na programu rada koji donosi većinom glasova svih članova Savjeta.

 Savjet donosi program rada i financijski plan za svaku kalendarsku godinu.

 Program rada sadržava godišnje aktivnosti Savjeta u skladu s njegovim djelokrugom rada i to:

- sudjelovanje u kreiranju i praćenju provedbe lokalnog programa djelovanja za mlade,

- suradnja s drugim savjetodavnim tijelima mladih u Republici Hrvatskoj i inozemstvu,

- konzultiranje s mladima i organizacijama mladih i za mlade o temama bitnim za mlade,

- suradnja s tijelima jedinica lokalne i područne (regionalne) samouprave u politici za mlade,

- ostale aktivnosti važne za rad Savjeta i poboljšanje položaja mladih.

 Program rada Savjeta obuhvaća i ostale sadržaje u sklopu djelokruga rada Savjeta za poboljšanje položaja mladih, uključivanje mladih u razrješavanje njihovih problema i lokalnu zajednicu, te organiziranje tematskih foruma, tribina i radionica radi boljeg informiranja mladih i suradnje s mladima u Republici Hrvatskoj i šire.

**Članak 20.**

 Ako su programom rada Savjeta za provedbu planiranih sadržaja predviđena financijska sredstva, ta se sredstva, na temelju financijskog plana, osiguravaju u Proračunu Općine Sveti Križ Začretje u skladu sa Zakonom, ovom Odlukom i Statutom Općine Sveti Križ Začretje.

 Program rada Savjeta popraćen financijskim planom donosi se i podnosi na odobravanje Općinskom vijeću Općine Sveti Križ Začretje najkasnije do 30. studenog tekuće godine za sljedeću kalendarsku godinu.

 O svom radu Savjet podnosi godišnje izvješće Općinskom vijeću Općine Sveti Križ Začretje do 31. ožujka tekuće godine za prethodnu godinu te ga dostavlja na znanje načelniku koji ga objavljuje na mrežnim stranicama općine.

**9. Radna tijela**

**Članak 21.**

Savjet može, u skladu sa svojim djelokrugom, imenovati svoje stalne i povremene radne skupine za uža područja djelovanja, te organizirati forume, tribine i radionice za pojedine dobne skupine mladih ili srodne vrste problema mladih.

 U radna se tijela, osim članova Savjeta, mogu birati, bez prava glasa, i stručnjaci iz pojedinih područja za koja se osnivaju radna tijela, a koji mogu svojim stručnim znanjima utjecati na bolju pripremu programa i njihovo ostvarivanje.

 Prema potrebi, radna tijela sudjeluju u organiziranju foruma, tribina, predavanja i radionica za pojedine specijalizirane sadržaje od interesa za mlade.

Savjet mladih te savjeti mladih ostalih općina, gradova i županija mogu surađivati međusobno i razvijati suradnju s organiziranim oblicima djelovanja mladih i neformalnim skupinama mladih u jedinicama lokalne, odnosno regionalne područne samouprave drugih zemalja te međunarodnim organizacijama.

**10. Financiranje, prostorni i drugi uvjeti za rad Savjeta**

**Članak 22.**

 Financijska sredstva za rad i program rada Savjeta, prostorne, tehničke i druge materijalne uvjete za rad Savjeta osigurava Općina Sveti Križ Začretje. Financijska sredstva za rad Savjeta sukladno mogućnostima osiguravaju se u Proračunu Općine Sveti Križ Začretje.

Stručne i administrativne poslove za potrebe rada Savjeta obavlja Jedinstveni upravni odjel općine.

 Općinsko vijeće može posebnom odlukom, u okviru raspoloživih sredstava, članovima Savjeta mladih osigurati naknadu za sudjelovanje na sjednici Savjeta mladih i to u maksimalnom iznosu do 27 eura neto po sjednici, s time da može mjesečno ostvariti 27,00 eura neto.

 Članovi Savjeta Općine Sveti Križ Začretje koji su predstavnici Savjeta Općine u Savjetu Krapinsko - zagorske županije imaju pravo na naknadu za svoj rad samo po jednoj osnovi i to u Savjetu u kojem članovi Savjeta primaju naknadu za rad u višem iznosu.

Članovi Savjeta imaju pravo na naknadu troškova prijevoza za dolazak na sjednice Savjeta, kao i drugih putnih troškova neposredno vezanih za rad u Savjetu a odnose se na troškove organiziranja tribina i predavanja u Općini Sveti Križ Začretje a mogu im se odobriti i naknade troškova smještaja za aktivnosti neposredno vezane uz rad Savjeta, u skladu s ovom Odlukom.

Općina Sveti Križ Začretje osigurava dostupnost pouzdanih informacija o svim pitanjima od interesa za mlade, o članovima Savjeta i radu Savjeta na svojoj mrežnoj stranici.

 **11. Odnos Savjeta, Općinskog Vijeća i Načelnika**

**Članak 23.**

Općinsko vijeće Općine Sveti Križ Začretje sve pozive i materijale za svoje sjednice te zapisnike s održanih sjednica dostavlja Savjetu u istom roku kao i članovima Općinskog vijeća te je obvezno i na drugi prikladan način informirati Savjet o svom radu, a na prijedlog Savjeta raspravit će i pitanje od interesa za mlade.

 Predsjednik Općinskog vijeća po potrebi, a najmanje svakih šest mjeseci održava zajednički sastanak sa Savjetom, na koji po potrebi poziva i druge članove Općinskog vijeća i drugih tijela Općine Sveti Križ Začretje, a može pozvati i stručnjake iz pojedinih područja vezanih za mlade i rad s mladima.

 Inicijativu za zajednički sastanak predsjednika Općinskog vijeća i Savjeta može pokrenuti i Savjet.

 Na prijedlog Savjeta, Općinsko vijeće će raspraviti pitanje od interesa za mlade, i to najkasnije na prvoj sljedećoj sjednici od dana dostave zahtjeva Savjeta pod uvjetom da je prijedlog podnesen najkasnije sedam dana prije dana održavanja sjednice Vijeća.

 Predsjednik, zamjenik predsjednika ili drugi član Savjeta kojeg Savjet imenuje dužan je odazvati se pozivima na sjednice Općinskog vijeća, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz njegova djelokruga zatraži Općinsko vijeće.

 **Članak 24.**

 Savjet mladih surađuje s općinskim načelnikom redovitim međusobnim informiranjem, savjetovanjem te na druge načine.

Načelnikpo potrebi, a najmanje svakih šest mjeseci održavazajednički sastanak sa Savjetom na kojem se raspravlja o svim pitanjima od interesa za mlade te o međusobnoj suradnji i drugim pitanjima.

 Načelnik svakih šest mjeseci pisanim putem obavještava Savjet o svojim aktivnostima od važnosti i interesa za mlade.

 **13. Prijelazne i završne odredbe**

**Članak 25.**

Ostala pitanja o načinu rada Savjeta mladih uređuju se Poslovnikom o radu Savjeta mladih, u skladu sa Zakonom.

**Članak 26.**

Na ostala pitanja koja nisu obuhvaćena ovom Odlukom primjenjuje se Zakon o savjetima mladih. Ukoliko određeno pitanje nije regulirano Zakonom o savjetima mladih , tada se primjenjuje Zakon o lokalnoj i područnoj (regionalnoj) samoupravi, Statut Općine Sveti Križ Začretje te Poslovnik Općinskog vijeća Općine Sveti Križ Začretje.

**Članak 27.**

Stupanjem na snagu ove Odluke prestaje važiti Odluka o osnivanju Savjeta mladih Općine Sveti Križ Začretje ( “Službeni glasnik Krapinsko-zagorske županije” broj 28/14).

**Članak 28.**

Ova Odluka stupa na snagu osmoga dana od dana objave u „Službenom glasniku Krapinsko - zagorske županije”.

 **PREDSJEDNICA OPĆINSKOG VIJEĆA**

 Tončica Božić, univ. spec. act.

 ****

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKI NAČELNIK**

KLASA: 402-11/25-01/001

URBROJ: 2140-28-03-25-22

Sveti Križ Začretje, 28.08.2025.

 **PREDSJEDNICI**

**OPĆINSKOG VIJEĆA**

**PREDMET: Odluka o davanju prethodne suglasnosti na Opće uvjete isporuke**

**komunalne usluge obavljanja dimnjačarskih poslova na području**

**Općine Sveti Križ Začretje**

**PRAVNI TEMELJ:** članak 30. Zakona o komunalnom gospodarstvu

 (Narodne novine 68/18, 110/18, 32/20, 145/24)

**NADLEŽNOST ZA DONOŠENJE:** Općinsko vijeće

**PREDLAGATELJ:** Općinski načelnik

**OBRAZLOŽENJE:**

Sukladno članku 30. Zakona o komunalnom gospodarstvu  (Narodne novine 68/18, 110/18, 32/20, 145/24) isporučitelj komunalne usluge koji obavlja uslužnu komunalnu djelatnost u svrhu obavljanja te djelatnosti donosi opće uvjete isporuke komunalne usluge.

Opće uvjete donosi isporučitelj komunalne usluge, uz prethodnu suglasnost predstavničkog tijela jedinice lokalne samouprave.

 Isporučitelj komunalne usluge obavljanja dimnjačarskih poslova kojemu je dodijeljena predmetna koncesija dostavio je dostavio svoj prijedlog Općih uvjeta te se predlaže Općinskom vijeću da izda suglasnost na iste.

 OPĆINSKI NAČELNIK

  *Marko Kos, dipl.oec.*

Na temelju članka 30. stavka 1. i 2. Zakona o komunalnom gospodarstvu („Narodne novine“ br. 68/18, 110/18, 32/20, 145/24.) isporučitelj komunalne usluge \_\_\_\_\_\_\_\_\_\_\_\_\_\_\_\_\_, , OIB: zastupan po \_\_\_\_\_\_\_\_\_\_\_\_\_\_ dana \_\_\_\_\_\_\_\_\_\_\_\_\_ godine donosi

**OPĆE UVJETE ISPORUKE**

**KOMUNALNE USLUGE**

**OBAVLJANJA DIMNJAČARSKIH POSLOVA**

 **NA PODRUČJU OPĆINE SVETI KRIŽ ZAČRETJE**

**UVJETI PRUŽANJA KOMUNALNE USLUGE**

**Članak 1.**

Ovim Općim uvjetima utvrđuju se uvjeti obavljanja komunalne usluge obavljanja dimnjačarskih poslova (u daljnjem tekstu: dimnjačarski poslovi), međusobna prava i obveze isporučitelja komunalne usluge i korisnika usluge te cijena isporučene komunalne usluge.

Cijelo područje Općine Sveti Križ Začretje čini jedno dimnjačarsko područje.

**Članak 2.**

Određivanje pojmova

**ISPORUČITELJ KOMUNALNE USLUGE OBAVLJANJA DIMNJAČARSKIH**

**POSLOVA**

LEUŠTEK j.d.o.o., Ulica Zagorske brigade 30, Poznanovec, OIB: 61974650944.

**KORISNIK USLUGA OBAVLJANJA DIMNJAČARSKIH POSLOVA**

Svi vlasnici i korisnici stambenih zgrada, stanova, poslovnih zgrada i prostorija te korisnici drugih građevina i uređaja na području Općine Sveti Križ Začretje.

**DIMNJAČARSKI POSLOVI**

Podrazumijevaju :

* obvezu čišćenja i kontrole dimovodnih objekata i uređaja za loženje
* provjeru ispravnosti i funkcioniranje dimnjaka i uređaja za loženje,
* obavljanje redovnih i izvanrednih pregleda dimnjaka i uređaja za loženje,
* čišćenje dimnjaka i uređaja za loženje,
* spaljivanje i vađenje čađe iz dimnjaka i uređaja za loženje,
* poduzimanje mjera za sprečavanje opasnosti od požara, eksplozija, trovanja, te zagađivanje zraka, kako ne bi nastupile štetne posljedice zbog neispravnosti dimnjaka i uređaja za loženje.

**Članak 3.**

Dimnjačarski poslovi obavljaju se radnim danom u okviru radnog vremena isporučitelja komunalne usluge, odnosno od ponedjeljka do subote, u vremenu od 08:00 sati do 16:00 sati.

 U industrijskim objektima i poslovnim zgradama vrijeme obavljanja dimnjačarskih poslova može se dogovoriti i drugačije s obzirom na prirodu posla i djelatnost koja se obavlja u tim objektima.

 Isporučitelj komunalne usluge je obvezan obavijestiti korisnike usluga o obavljanju dimnjačarskih poslova na njihovim objektima najkasnije tri dana prije njihova obavljanja.

 Isporučitelj komunalne usluge dužan je obavijest iz stavka 3. ovog članka postaviti na vidljivo mjesto u stambenoj ili poslovnoj zgradi.

**MEĐUSOBNA PRAVA I OBVEZE ISPORUČITELJA I KORISNIKA KOMUNALNE USLUGE OBAVLJANJA DIMNJAČARSKIH POSLOVA**

**Članak 4.**

Isporučitelj usluge je dužan:

* dimnjačarske poslove obavljati prema propisima i pravilima struke
* dimnjačarske poslove obavljati na način kojim se korisniku usluge ne nanosi šteta
* otpadni materijal i čađu nastalu uslijed čišćenja dimovodnih objekata isporučitelj komunalne usluge je u obvezi očistiti i neškodljivo ukloniti na propisani način
* Redovito čistiti i vršiti kontrolu dimovodnih objekata u stambenim objektima, poslovnim prostorima, postrojenjima i drugim uređajima koji potpadaju pod obavezni pregled i čišćenje.
* Očistiti sabiralište čađe u dimnjacima
* U slučaju opasnosti od požara ili opasnosti po zdravlje ljudi ili imovine građana nastale od posljedice loženja, obaviti dimnjačasrke poslove i van radnog vremena
* Za dimovodne objekte koje nije moguće očistiti, po potrebi strojno skinuti smolu ili izvršiti spaljivanje dimnjaka. Pri spaljivanju dimovodnih objekata poduzeti sve mjere opreznosti i o tom obavjestiti korisnika dimovodnog objekta te pri spaljivanju moraju biti prisutna dva dimnjačara. Nakon spaljivanja dimovodnog objekta dimnjačar je dužan uvjeriti se da je uklonjena sva eventualna opasnost od požara. Čađ koja izgara u spaljivanju ne smije se ostaviti u dimovodnom kanalu te se mora očistiti i spremiti na sigurno mjesto.
* Ostaviti obavijest o posjetu objektu ukoliko korisnika nije zatekao pri dolasku.

**Članak 5.**

Korisnici usluge dužni su isporučitelju komunalne usluge:

* Omogućiti redovitu kontrolu i čišćenje ložišta i dimovodnih objekata te na zahtjev isporučitelja komunalne usluge obavijestiti ga o broju i vrsti ložišta i dimovodnih objekata te u sezoni loženja omogućiti pristup svakom ložištu i dimovodnom objektu koji se koristi
* Radi ispravnog i redovnog čišćenja i kontrole dimovodnih objekata pristup do vratašca dimovodnih objekata mora biti slobodan i dostupan

**Članak 6.**

Ako Isporučitelj usluge ustanovi da na dimovodnom objektu i/ili uređaju za loženje postoje nedostaci, pismeno će o tome obavijestiti vlasnika zgrade, odnosno tijelo koje upravlja zgradom, sa zahtjevom za uklanjanje nedostataka u roku koji ne može biti duži od dva mjeseca.

O nedostacima utvrđenim na dimovodnim objektima i uređajima za loženje na plinovito gorivo isporučitelj komunalne usluge bez odgode obavještava i nadležnog distributera plina, radi poduzimanja mjera iz njegove nadležnosti utvrđenih posebnim propisima.

**Članak 7.**

 Dimovodni objekti i uređaji za loženje odliježu obaveznom čišćenju i kontroli.

 Obaveznom čišćenju ne podliježu dimovodni objekti u domaćinstvima koji se ne koriste, pod uvjetim da su ih njihovi korisnici odjavili od koncesionara – isporučitelja komunalne usluge.

**Članak 8.**

 U svrhu održavanja dimovodnih objekata i uređaja za loženje isporučitelj komunalne usluge obavezno provodi redovite i izvanredne kontrole, preglede i čišćenja sukladno rokovima i uvjetima određenim Odlukom o obavljanju dimnjačarskih poslova na području Općine Sveti Križ Začretje („Službeni glasnik Krapinsko-zagorske županije“ br. 5/2013.).

**Članak 9.**

 Isporučitelj komunalne usluge ustrojava i vodi evidenciju o pregledu i čišćenju dimovodnih objekata, te o izvođenju radova kojima se dimovodni objekt zadržava ili vraća u stanje određeno projektom građevine.

Evidencija iz stavka 1. ovoga članka vodi se, prema namjeni objekta za svako naselje na području općine Sveti Križ Začretje, a sadrži:

* oznaku objekta - ulicu i kućni broj,
* ime i prezime korisnika usluge, odnosno naziv upravitelja zgrade,
* oznaku dimovodnih objekata koji se pregledavaju i čiste s obzirom na vrstu energenta koji koristi priključeni uređaj za loženje,
* datum obavljanja dimnjačarskih poslova i nalaz,
* vrstu i datum izvođenja radova na dimovodnom objektu,
* potpis dimnjačara,
* potpis korisnika usluge kao potvrdu obavljenih dimnjačarskih poslova.

**NAČIN OBRAČUNA I PLAĆANJA ISPORUČENE KOMUNALNE USLUGE**

**Članak 10.**

Cijenu za obavljene dimnjačarske poslove izravno plaća korisnik usluge isporučitelju komunalne usluge na osnovu ispostavljenog računa.

Cijene za dimnjačarske poslove određene su važećim Cjenikom.

Isporučitelj komunalne usluge je dužan nakon izvršenog čišćenja dimovodnog objekta, a na temelju stvarno izvršenih količina čišćenja ovjerenih od korisnika usluge, izdati račun za izvršenu uslugu.

Isporučitelj komunalne usluge dužan je za cjenik Dimnjačarskih poslova i za svaku njegovu izmjenu i dopunu pribaviti prethodnu suglasnost općinskog načelnika na području na kojem se isporučuje komunalna usluga.

**Članak 11.**

Korisnik usluge ima mogućnost isporučitelju usluge podnijeti prigovor za ne/izvršenu uslugu.

U slučaju da Korisnik usluga ne plaćaju izvršenu uslugu, Isporučitelj usluge će pokrenuti postupak prisilne naplate svojih potraživanja sukladno zakonskim propisima.

**Članak 12.**

 Za odnose između isporučitelja komunalne usluge i korisnika usluge koji nisu uređeni ovim Općim uvjetima primjenjivat će se odredbe važećeg Zakona o komunalnom gospodarstvu, Zakona o obveznim odnosima i Odluke o obavljanju dimnjačarskih poslova na području Općine Sveti Križ Začretje

**Članak 13.**

Ovi Opći uvjeti objavit će se u „Službenom glasniku Krapinsko-zagorske županije, na mrežnim stranicama Općine Sveti Križ Začretje te na oglasnoj ploči i mrežnim stranicama isporučitelja komunalne usluge.

\_\_\_\_\_\_\_\_\_\_\_\_\_\_\_\_

 

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKO VIJEĆE**

KLASA: 402-11/25-01/001

URBROJ: 2140-28-01-25-

Sveti Križ Začretje,

 Na temelju članka 30. Zakona o komunalnom gospodarstvu („Narodne novine“ br. 68/18, 110/18, 32/20, 145/24.) te članka 32. Statuta Općine Sveti Križ Začretje („Službeni glasnik Krapinsko-zagorske županije“ br. 21/2021), Općinsko vijeće Općine Sveti Križ Začretje na svojoj \_\_\_\_. sjednici održanoj dana \_\_\_\_\_\_2025. godine, donijelo je:

**O D L U K U**

**o davanju prethodne suglasnosti na Opće uvjete isporuke komunalne usluge obavljanja dimnjačarskih poslova na području Općine Sveti Križ Začretje**

I.

Daje se prethodna suglasnost na Opće uvjete isporuke komunalne usluge obavljanja dimnjačarskih poslova na području Općine Sveti Križ Začretje isporučitelju komunalne usluge LEUŠTEK j.d.o.o., Ulica Zagorske brigade 30, Poznanovec, OIB: 61974650944.

II.

Opći uvjeti iz točke I. sastavni su dio Ove odluke.

III.

Ova odluka stupa na snagu danom donošenja, a objaviti će se u „Službenom glasniku Krapinsko-zagorske županije“.

PREDSJEDNICA

OPĆINSKOG VIJEĆA

Tončica Božić, univ. spec. act. soc.

 ****

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKI NAČELNIK**

KLASA:940-01/23-01/004

URBROJ: 2140-28-03-24-19

Sveti Križ Začretje, 02.09.2025.

 **PREDSJEDNICI**

**OPĆINSKOG VIJEĆA**

**PREDMET:** Donošenje Odluke o poništavanju Javnog natječaja za prodaju nekretnine u vlasništvu Općine Sveti Križ Začretje, kč.br. 1136/9 k.o. Mirkovec te raspisivanju ponovljenog Javnog natječaja (sedmog)

**PRAVNI TEMELJ:** Članak 11. i 22. Odluke o upravljanju i raspolaganju imovinom u vlasništvu

 Općine Sveti Križ Začretje („Službeni glasnik Krapinsko-zagorske županije broj

 48/2019)

**NADLEŽNOST ZA DONOŠENJE:** Općinsko vijeće

**PREDLAGATELJ:** Općinski načelnik

**OBRAZLOŽENJE:**

Općina Sveti Križ Začretje vlasnik je nekretnine oznake k.č.br. 1136/9 k.o. Mirkovec. U naravi se radi o stambenoj zgradi, pomoćnoj zgradi i zemljištu na adresi Mirkovec 72. Tijekom proteklog mandata Općinsko vijeće donašalo je Odluke o prodaji nekretnine te raspisivanju javnih natječaja za njezinu prodaju. U skladu s odlukama Općinskog vijeća raspisano je šest javnih natječaja na koje nije zaprimljena nijedna ponuda.

Nadalje općina je u srpnju ove godine zaprimila iskaz interesa za kupnju predmetne nekretnine koji dostavljam u privitku ovog prijedloga.

Sukladno navedenom u cilju prodaje predmetne nekretnine te obzirom na protek vremena od izrade prve procjene od strane stalnog sudskog vještaka Zvonka Benjaka izrađena je nova procjena vrijednosti nekretnine temeljem koje početna vrijednost iste iznosi 67.000,00 EUR.

Sukladno navedenom, predlažem da se poništi Javni natječaj (šesti) te da se donese Odluka o raspisivanju novog Javnog natječaja (sedmog) po cijeni od 67.000,00 eura.

 OPĆINSKI NAČELNIK

 *Marko Kos, dipl. oec*

 ****

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKO VIJEĆE**

KLASA: 940-01/23-01/004

URBROJ: 2140-28-01-25-20

Sveti Križ Začretje, \_\_\_.09.2025.

Na temelju članka 11. Odluke o upravljanju i raspolaganju imovinom u vlasništvu Općine Sveti Križ Začretje („Službeni glasnik Krapinsko-zagorske županije“ broj 48/2019), Općinsko vijeće Sveti Križ Začretje na 3. sjednici, održanoj \_\_.09.2025. godine, donijelo je:

**ODLUKU**

**I**

Poništava se Javni natječaj za prodaju nekretnine u vlasništvu Općine Sveti Križ Začretje KLASA: 940-01/23-01/004, URBROJ:2140-28-03-25-18 od 17. lipnja 2025. godine objavljen u Zagorskom listu broj 1092/17. lipanj 2025., budući da na isti nije zaprimljena ni jedna ponuda.

Ovlašćuje se Općinski načelnik da raspiše ponovljeni javni natječaj (sedmi) za prodaju nekretnine i provede sve potrebne postupke, u skladu s Odlukom o upravljanju i raspolaganju imovinom u vlasništvu Općine Sveti Križ Začretje po cijeni od 67.000,00 eur.

*Podaci o nekretnini koja je predmet prodaje*:

|  |  |  |  |  |
| --- | --- | --- | --- | --- |
| **Oznaka čestice**  | **Katastarska općina**  | **Površina m²/čhv**  | **Zemljišno knjižni uložak**  | **U naravi**  |
| 1136/9 | Mirkovec  | 928/258 | 2860 | Stambena zgrada, pomoćna zgrada i zemljište  |

Predmetnu nekretninu Općina Sveti Križ Začetje naslijedila je kao ošasnu imovinu iza pokojnog Kos Stanka sukladno Rješenju o nasljeđivanju Posl.br:UPP-OS-56/22 O-451/2022.

Na predmetnoj nekretnini upisano je založno pravo u iznosu od 19.715,93 EUR (148.549,65 kn) te su također temeljem rješenja Općinskog suda u Zaboku Posl.broj: Ovr -1/10-4 određeni troškovi postupka osiguranja u iznosu od 331,81 EUR ( 2.500,00 kn). O predmetnom založnom pravu staviti će se naznaka u tekstu javnog natječaja za prodaju nekretnine kako bi zainteresirani ponuditelji s istim bili upoznati.

**III**

Prema procjembenom elaboratu izrađenom od Stalnog sudskog vještaka za graditeljstvo i procjenu nekretnina Zvonka Benjaka, dipl.ing.građ. 2025. godine, procijenjena vrijednost nekretnine iznosi 67.000,00 EUR.

**IV**

Ovlašćuje se Općinski načelnik da raspiše javni natječaj (sedmi) za prodaju nekretnine i provede sve potrebne postupke, u skladu s Odlukom o upravljanju i raspolaganju imovinom u vlasništvu Općine Sveti Križ Začretje.

**V**

Odluku o izboru najpovoljnije ponude donijeti će Općinsko vijeće.

 PREDSJEDNICA OPĆINSKOG VIJEĆA

  *Tončica Božić,* *univ. spec. act. soc.*

 

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

**ODBOR ZA DODJELU JAVNIH PRIZNANJA**

KLASA: 061-01/25-01/001

URBROJ: 2140-28-01-24-10

Sveti Križ Začretje, 01.09.2025.



**PREDMET: Prijedlog za dodjelu javnih priznanja Općine Sveti Križ Začretje**

Odbor za dodjelu javnih priznanja na 1. sjednici održanoj 01.09.2025. godine razmatrao je inicijative za dodjelu javnih priznanja koja se uručuju na svečanoj sjednici Općinskog vijeća prilikom obilježavanja Dana općine 14. rujna.

Nakon rasprave Odbor je donio sljedeći:

**ZAKLJUČAK**

Predlaže se Općinskom vijeću da donese sljedeću

**ODLUKU**

**I.**

Povodom Dana Općine Sveti Križ Začretje 14. rujna 2025. godine dodjeljuju se sljedeće nagrade i priznanja:

**Plaketa „Grb Općine Sveti Križ Začretje“**

1. Nada Jačmenica, Ulica M. Jurić Zagorke 5, Sveti Križ Začretje
2. Dragutin Piljek, Ciglenica Zagorska 135, Sveti Križ Začretje

**Zahvalnica Općine Sveti Križ Začretje**

1. Petar Sente, Marije Jurić Zagorke 87, Sveti Križ Začretje
2. Valentina Mlinarić, Dukovec 26/B, Sveti Križ Začretje
3. Katica Mucko, I. Kukuljevića Sakcinskog 35, Sveti Križ Začretje
4. Nika Leljak Vrankovec 19 a, Sveti Križ Začretje
5. Dragutin Kos, Švaljkovec 46 a, Sveti Križ Začretje
6. Tatjana Brodar Poslončec, Doliće 126, Krapina

**II.**

Nagrade i priznanja uručit će se na svečanoj sjednici Općinskog vijeća 12. rujna 2025. godine.

**III.**

Obrazloženje inicijatora sastavni su dio ovog Zaključka.

Predsjednica Odbora za dodjelu javnih priznanja

 *Dubravka Mišak Skočaj*

**Obrazloženje inicijatora**

|  |
| --- |
| **Plaketa „Grb Općine Sveti Križ Začretje“**  |

***NADA JAČMENICA***

Nada Jačmenica umirovljena je liječnica, rođena u Svetom Križu Začretju 1953. godine.

Nakon Gimnazije u Krapini, završila je Medicinski fakultet u Zagrebu te specijalizaciju iz Fizikalne medicine i rehabilitacije. Cijeli radni vijek provela je u Specijalnoj bolnici za medicinsku rehabilitaciju Krapinske Toplice gdje je dugi niz godina obnašala rukovoditeljsku funkciju.

Nastavljajući roditeljske aktivnosti, kontinuirano je prisutna u društvenim događanjima lokalne zajednice u humanitarnom i kulturno – zabavnom kontekstu. Višegodišnja je članica Zagorske lige protiv raka i Hrvatskog katoličkog liječničkog društva.

Osnivačica je i sadašnja predsjednica Udruge za očuvanje baštine i promicanje kulture življenja „Djedovina“. U okviru udruge godinama organizira i provodi brojne edukativne te kulturno zabavne programe za pučanstvo.

Od rane mladosti bavi se pisanjem na standardnom i kajkavskom jeziku. Piše poeziju i prozu te dramsku formu i haiku.

Sudjeluje na mnogim književnim natječajima u zemlji i inozemstvu na kojima su joj radovi uvršteni u zbornike, a više puta i nagrađivani. Time je ostvarila navođenje imena Svetoga Križa Začretja u strukovnom tisku i na skupovima od Japana do Amerike.

Do sada je objavila kajkavsku komediju „Pervi put na muoru“, dvoautorsku zbirku kajkavskih, humorističkih, proznih tekstova „Pozabljeni smiehi“, dvojezičnu haiku zbirku „Latice“ te zbirku pjesama za djecu „Prvašica bubamara“.

Više njezinih humorističkih tekstova uprizorilo je Amatersko dramsko kazalište Sveti Križ Začretje koje ih uspješno izvodi diljem županije, a često i za pacijente iz cijele Hrvatske koji se zateknu na liječenju u Specijalnoj bolnici u Krapinskim Toplicama.

Članica-suradnica je Krapinsko-zagorskog ogranka Društva hrvatskih književnika te članica sekcije Rukotvorine mjesnoga KUD-a.

Unazad tridesetak godina bavila se izradom cvjetnih kolaža s kojima je ostvarila 17 zajedničkih i 16 samostalnih izložbi. Bavi se i fotografijom preferirajući motive krajolika zavičajnoga područja što je također izlagala. Svojim radovima i djelovanjem obogaćuje kulturni život naših Svetokrišćana, ali i puno šire.

***Inicijator: Općinski načelnik***

***DRAGUTIN PILJEK***

Dragutin Piljek, danas uvaženi vinogradar, vinar i ugledni stanovnik Općine, rođen je 13. siječnja 1954. godine u Ciglenici Zagorskoj, gdje i danas živi u vrijednoj, skromnoj i marljivoj obitelji. Tu je odrastao i školovao se. Uz rad u koji je ugrađivao svoj trud i znanje postižući visoke radne rezultate, oženio se i sa suprugom dobio dvoje djece koje su odgojili za život u poštenju i marljivosti. Dobio je i petero unučadi kojima je svijetli primjer hoda kroz život.

Dragutin je radio u građevinskoj firmi 13 godina probijajući se svojim znanjem i marljivošću, a onda do mirovine radio u Domu za odrasle osobe Mirkovec u kojem je, kao svestrani radnik, uspješno obavljao sve povjerene radne zadaće.

Uz radne obaveze na poslu i svakodnevne poslove koje donosi život na selu, te odgoj i školovanje djece, Dragutin obnaša i dužnost mjesnog odbornika svog kraja gdje izrazito uspješno pridonosi njegovom napretku.

U vrijeme najvećih društvenih i političkih promjena, krajem osamdesetih i početkom devedesetih godina 20. stoljeća, Dragutin je jedan od predvodnika promjena na području gdje živi. Aktivno sudjeluje u tome kao čovjek od ugleda i s povjerenjem sumještanina i na širem zagorskom području. U najtežim trenucima agresije na Republiku Hrvatsku kojoj je prethodno oteto čak i naoružanje Teritorijalne obrane, kupljeno i nabavljeno vlastitim sredstvima, Dragutin Piljek sudjeluje u ustrojavanju „zagorske“ 103. brigade Zbora narodne garde, kasnije Hrvatske vojske, aktivno potpomaže njene aktivnosti, te konačno, i sam sudjeluje u VRO Oluja 1995. godine čime je u ustavno-pravni poredak Republike Hrvatske vraćen veliki dio da tada okupiranog područja.

Po okončanju rata, Dragutin je predsjednik Mjesnog odbora svog kraja u čak 3 mandata. U vrijeme dok je on predsjednik postignuti su odlični rezultati i veliki napredak u infrastrukturnom dijelu: asfaltirane su prometnice, sagrađen Društveni dom, doveden je vodovod, proširena je električna mreža, sagrađeno igralište uz još mnogo drugih, lokalnom stanovništvu korisnih inicijativa. Njegov je uporni društveni rad prepoznat od ljudi te je 2000. godine, kao nezavisni kandidat, izabran u Općinsko vijeće. Nakon isteka mandata, iako s naraslim osobnim obavezama, i dalje je aktivan u velikom broju aktivnosti kako na općinskoj razini, tako i u okviru svoje Mjesne zajednice. U to se može ubrojiti i 20 godina obnašanja zimske službe na svojem području.

Dragutin Piljek se je u sezoni 1997/98. godinu ozbiljno počeo baviti vinogradarstvom. Od početne razine vinogradarenja, svojstvene zagorskim ljudima, Dragutin je najprije registrirao svoj vinograd, kao prvi korak k profesionalizaciji, a onda je i aktivirao vinariju. Njegov ozbiljan i studiozan pristup vinogradarenju i vinarenju, stalno prikupljanje novih znanja, a onda i uz upornost, iskustvo i uključivanje novih tehnologija u uzgoju vinove loze i, možda još i važnije, podrumarenju, donose mu već 2003. godine prve vinarske nagrade gdje su enolozi-kušaći i ocjenjivači zorno primjetili ozbiljnost Dragutinovog pristupa vinogradarenju i podrumarenju. Odlične ocjene opisane kroz dodjelu zlatnih medalja za njegova vina, a onda i šampionske titule, postale su lajtmotiv Dragutinova pojavljivanja na vinarskim sajmovima. Za istaknuti je kako redovito sudjeluje na Sajmu vina u Bedekovčini od njegovog ponovnog pokretanja 2007. godine i to sa po 3-4 uzorka vina. Rezultati su zlatne medalje a u kuriozitet ide da je 2013. godine bio šampion Sajma s vinom tipa Couve što je bio jedinstven slučaj kod ocjenjivanja vina.

Udruga vinogradara i vinara Sveti Križ Začretje ponosna je na svog člana Dragutina Piljeka ne samo zbog dobivenih nagrada, pa onda i što su njegova vina odlično prihvaćana posvuda, već i stoga što promovira Udrugu i, najvažnije, svetokriška vina, na području cijele Hrvatske ali i izvan nje kao na primjer u Belgiji, Rumunjskoj, SAD-u. Raritetno, njegova su vina prisutna i na najvišoj planini Crne Gore, Durmitoru.

Dragutin Piljek je nesebični savjetnik, edukator i motivator koji svoja široka znanja iz vinogradarstva i vinarstva prenosi na mlađe pomažući održavanju visoke razine vinogradarenja na području Općine. Mladi u njemu vide uzor a Dragutin će reći kako je ponosan što su na području Općine Sv. Križ Začretje stasali mladi i uspješni vinari. Zasigurno je to i njegova zasluga.

Osim što sudjeluje u svim aktivnostima Udruge, pa i na festivalu Prvi glas Zagorja, koja je široko prepoznata kao jedna od najaktivnijih u našoj županiji, ali i šire, uz svoje aktivnosti u društvenim događanjima, Dragutin Piljek je stanovnik Općine Sv. Križ Začretje koji je uveliko pridonio da se njeno ime pročulo daleko izvan naše Krapinsko-zagorske županije.

Poradi svega iznijetog, a u dobroj vjeri kako bi takva odluka bila ne samo nagrada Dragutinu Piljeku za njegov dosadašnji rad, već i znak kako Općina prepoznaje svoje najkvalitetnije stanovnike, sigurni smo kako bi to doprinjelo i daljnjem rastu ugleda naše Udruge koja je i promotor Općine, a ostalima dalo poticaj slijediti svijetli primjer života i rada Dragutina Piljeka.

Iskoristimo ovaj svečani dan zahvaliti se čovjeku koji se svojim radom, ali i svojim srcem, duboko utkao u našu zajednicu. Čovjeku koji već desetljećima, tiho i nenametljivo, ali uvijek pouzdano, kuca na vrata svake kuće u našoj Općini.

***Inicijator: Udruga vinogradara i vinara Sveti Križ Začretje***

|  |
| --- |
| **Zahvalnica Općine Sveti Križ Začretje**  |

***PETAR SENTE***

Petar Sente rođen je 28.06.1969. godine u Sekirišću, kao sedmo od devetero djece.

Osnovnu školu od 1. do 4. razreda pohađao je u Sekirišću, a od 5. do 8. u Svetom Križu Začretje. Nakon završene osnovne škole upisuje srednju strukovnu školu u Bedekovčini, smjer tesar, koju završava 1987.godine. Odmah po završetku srednjoškolskog obrazovanja zapošljava se u građevinskom poduzeću Bor u Bedekovčini gdje radi od 1987.-1991. godine, koje ga je stipendiralo tijekom školovanja. Od 1991.-1993. godine radi kod privatnog poduzetnika, od 1993. – 1999. radi u građevinskoj firmi KLT izgradnja, a od 1999.-2006. u OŠ Sveti Križ Začretje kao domar. U ožujku 2006. godine otvara obrt pod nazivom PS-KROV. Djelatnosti obrta su radovi na krovištu i montaža i demontaža skela i radnih platformi. Kao obrtnik radi pokrivanje obiteljskih kuća, novogradnja, pokrivanje i obnova crkvi, platforme na vodi na Pagu, izložbe u muzeju i izvan (kupola od dasaka na Trgu bana Jelačića u Zagrebu) za Hrvatski prirodoslovni muzej, izradu scenografije za RTL itd. Od osnutka obrta zapošljava dvoje do osmero djelatnika. Od 2010. godine aktivan je član Skupštine Udruženja obrtnika Sveti Križ Začretje, te redovito sudjeluje i na sportskim aktivnostima obrtnika. Petar Sente je ugledan i častan obrtnik, koji svojim dugogodišnjim uspješnim radom uz puno truda i odricanja promiče obrt i obrtništvo, te doprinosi njegovom daljnjem razvoju.

***Inicijator: Udruženje obrtnika Sveti Križ Začretje***

***VALENTINA MLINARIĆ***

Valentina Mlinarić rođena je 2. veljače 1992. godine u Zaboku.  Zajedno sa suprugom i dvoje djece živi u naselju Dukovec u općini Sv. Križ Začretje. Osnovnu školu pohađala je u Zaboku, a tamo je završila i srednju školu, smjer turistički komercijalist.

Nakon školovanja zaposlila se u tvrtki Lacuna d.o.o., gdje i danas radi. Uz svoj redovni posao dodatno se bavi doradom- tiskom proizvoda i iznajmljivanjem napuhanaca. Majka je dvoje djece, a slobodno vrijeme koje uspije pronaći najradije posvećuje obitelji i čitanju knjiga.

Posebno mjesto u njezinu životu zauzima Udruga Začretskih mažoretkinja, čija je dugogodišnja i aktivna članica. Svojim trudom, predanošću i timskim duhom daje veliki doprinos radu i uspjesima Udruge. Uvijek je spremna pomoći i podržati druge, a njezina energija i odgovornost čine je osobom na koju se uvijek može osloniti.

Valentina je pravi primjer timskog igrača i članice zajednice koja svojim zalaganjem obogaćuje rad Udruge. Njezina prisutnost i doprinos nezamjenjivi su u svakom projektu i aktivnosti, a svojim primjerom pruža motivaciju i poticaj mlađim generacijama. Upravo zbog toga predložena je za ovu nagradu, kao priznanje za sve što nesebično daje svojoj zajednici.

Njezina spremnost da pomogne kroz donacije tiska od iznimne su važnosti za  tim Začretskih mažoretkinja. Kroz ovu vrstu pomoći, ne samo da  olakšava rad Začretskih mažoretkinja, već pokazuje i svoju istinsku predanost našoj Udruzi.

***Inicijator: Začretske mažoretkinje***

***DRAGUTIN KOS***

U vremenu kada poštara ima sve manje, kada poslovi postaju sve teži, Dado je ostao jedini poštar u našoj Općini koja broji više od pet i pol tisuća stanovnika. Ali ono što ga čini posebnim nije samo njegova upornost i marljivost, već njegova ljudskost. On poznaje svaku ulicu, svako naselje, svaku kuću i svakog čovjeka. A posebnu brigu posvećuje onima najosjetljivijima, našim starijim sumještanima, kojima pošta nije samo pismo ili račun, već znak da nisu zaboravljeni.

Na svaku molbu, bilo od Općine, udruga ili mještana, Dado odgovara bez oklijevanja. Često uradi i više nego što se od njega traži, dostavljajući poštu ranije, kako bi svi dobili ono što im je potrebno na vrijeme. Njegova stručnost i pouzdanost prepoznata je i šire pa tako često pomaže i u drugim krajevima Zagorja, gdje ga svi pamte po istoj kvaliteti: brz, efikasan, ali prije svega, čovjek s osmijehom.

Ali Dado nije samo poštar. On je i aktivni član društvenog života svoga Švaljkovca, uvijek prisutan kada treba pomoći, zastupati svoje selo ili sudjelovati u manifestacijama, od rada u mjesnom odboru do druženja uz kotlovinu i Prvi glas Zagorja.

Dragi naši, naš Dado nije tek poštar – on je dio svakodnevnog života svih nas. On je simbol predanosti, odgovornosti i zajedništva.

Zbog svega što je dao i što svakodnevno daje svojoj zajednici, predlažemo Dragutina Kosa Dadu za Zahvalnicu Općine Sveti Križ Začretje**,** kao znak poštovanja, zahvalnosti i priznanja za njegovo veliko srce i neprocjenjiv doprinos našem mjestu.

***Inicijator: Udruga vinogradara i vinara Sveti Križ Začretje***

***KATICA MUCKO***

Rođena je 1950. godine. Djetinjstvo je provela u Svetom Križu Začretju gdje je završila i osnovnu školu. Nakon završetka osnovne škole odlazi u Zagreb te je tamo upisala srednju tehničku školu. Nakon završetka srednje škole zaposlila se u Končaru. S obitelj je prvo živjela u Zagrebu, a potom u Samoboru. Nakon što je otišla u mirovinu vratila se u Sveti Križ Začretje te se učlanila u Kulturno umjetničko društvo Sveti Križ Začretje, sekcija rukotvorine. Aktivno i uspješno sudjeluje u radu sekcije čime doprinosi razvoju samog društva, ali i promociji Općine Sveti Križ Začretje.

***NIKA LELJAK***

Rođena je 15.05.2006. godine u Zaboku. Živi u Svetom Križu Začretju gdje je i završila osnovnu školu. Trenutno pohađa srednju školu Bedekovčina smjer medicinska sestra opće njege. Ljubav prema pjesmi, plesu, narodnoj tradiciji krenula je već od malih nogu kada se pridružila u kulturno umjetničko društvo Sveti Križ Začretje. Članica KUD-a postala je sa svoje tri godine te je već tada postala aktivan plesač-pjevač sve do danas. Kroz 16 godina aktivnog sudjelovanja u KUD-u prošla je mnogo smotra te s raznolikim nastupima nastupala na brojnim mjestima diljem Hrvatske. Nika također sudjeluje u svim pripremnim aktivnostima društva čime doprinosi njegovom radu. Uvijek vedra i vesela, svojim trudom i zalaganjem primjer je najmlađim članovima društva.

***Inicijator: Kulturno umjetničko društvo Sveti Križ Začretje***

***TATJANA BRODAR POSLONČEC***

Viša medicinska sestra Tatjana Brodar Poslončec dugogodišnja je medicinska sestra u ordinaciji obiteljske medicine dr. Srećka Margetića na području naše Općine Sv. Križ Začretje. Svojim zalaganjem, brigom i susretljivošću za pacijente, a posebno stručnošću i predanošću za naše najmlađe pacijente doprinijela je zdravstvenoj kvaliteti naših mještana. Posebno treba naglasiti i nezaboraviti da je bila jedna od rijetkih koja u vrijeme Covid pandemije nije zaključavala vrata ordinacije, već je uvijek zajedno s doktorom bila dostupna pacijentima. Uvijek spremna strpljivo saslušati i dati savjet svakom pacijentu u potrebi i zbog te nesebične predanosti pacijentima, zaslužuje zahvalnicu naše Općine.

***Incijator: Nadica Tenšek***

 

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA SVETI KRIŽ ZAČRETJE**

 **OPĆINSKO VIJEĆE**

KLASA: 061-01/25-01/001

URBROJ: 2140-28-01-25-11

Sveti Križ Začretje, \_\_\_\_\_2025.

 Na temelju članka 32. Statuta općine Sveti Križ Začretje („Službeni glasnik“ Krapinsko-zagorske županije br. 21/21), Općinsko vijeće Sveti Križ Začretje na 3. sjednici održanoj \_\_\_\_2025. godine donijelo je:

**O D L U K U**

I.

Povodom Dana Općine Sveti Križ Začretje 14. rujna 2025. godine dodjeljuju se sljedeće nagrade i priznanja:

**Plaketa „Grb Općine Sveti Križ Začretje“**

1. Nada Jačmenica, Ulica M. Jurić Zagorke 5, Sveti Križ Začretje
2. Dragutin Piljek, Ciglenica Zagorska 135, Sveti Križ Začretje

**Zahvalnica Općine Sveti Križ Začretje**

1. Petar Sente, Marije Jurić Zagorke 87, Sveti Križ Začretje
2. Valentina Mlinarić, Dukovec 26/B, Sveti Križ Začretje
3. Katica Mucko, I. Kukuljevića Sakcinskog 35, Sveti Križ Začretje
4. Nika Leljak Vrankovec 19 a, Sveti Križ Začretje
5. Dragutin Kos, Švaljkovec 46 a, Sveti Križ Začretje
6. Tatjana Brodar Poslončec, Doliće 126, Krapina

II.

Nagrade i priznanja uručit će se na svečanoj sjednici Općinskog vijeća 12. rujna 2025. godine.

IV.

Obrazloženja inicijatora sastavni su dio ove Odluke.

 PREDSJEDNICA

 OPĆISNKOG VIJEĆA

 *Tončica Božić, univ. spec. act. soc.*